Document ID: 31973L0361

NEUVOSTON DIREKTIIVI,
annettu 19 päivänä marraskuuta 1973,
vaijerien, ketjujen ja koukkujen varmentamista ja merkitsemistä koskevan jäsenvaltioiden lainsäädännön lähentämisestä (73/361/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen,
ottaa huomioon Euroopan parlamentin lausunnon,
ottaa huomioon talous- ja sosiaalikomitean lausunnon,
sekä katsoo, että
useissa jäsenvaltioissa säädetään tiettyjen nostoon ja käsittelyyn käytettävien vaijerien, ketjujen ja koukkujen varmentamisesta ja merkitsemisestä; nämä säännökset ovat erilaisia jäsenvaltioissa; nämä erot estävät kauppaa Euroopan talousyhteisössä,
näitä yhteismarkkinoiden toteuttamisen ja toiminnan esteitä voidaan vähentää, ja ne voidaan jopa poistaa, jos samat vaijerien, ketjujen ja koukkujen varmentamista ja merkitsemistä koskevat säännökset annetaan kaikissa jäsenvaltioissa joko täydentämällä voimassa olevia kansallisia säännöksiä tai niiden sijasta,
tämä direktiivi rajoittuu vaijerien, ketjujen ja koukkujen varmentamista ja merkitsemistä koskeviin säännöksiin; varmentamisella ja merkitsemisellä annetaan nostolaitteiden valmistajille ja käyttäjille mahdollisuus saada tietoa muun muassa näiden vaijerien, ketjujen ja koukkujen ominaisuuksista; lisäksi myöhemmin annettavat direktiivit erilaisten nostolaitteiden rakenteellisista vaatimuksista sisältävät säännöksiä vaijerien, ketjujen ja koukkujen erityiskäytöstä, ja
tekniikan kehityksen vuoksi on tarpeen, että nostolaitteita ja -välineitä koskevat tekniset säännökset voidaan mukauttaa nopeasti; tätä varten tarvittavien toimenpiteiden täytäntöönpanon helpottamiseksi olisi säädettävä menettelystä jäsenvaltioiden ja komission tiiviin yhteistyön aikaansaamiseksi komiteassa, jonka tehtävänä on nostolaitteiden ja -välineiden alan yhteisön sisäisen kaupan teknisten esteiden poistamiseksi annettujen direktiivien mukauttaminen tekniikan kehitykseen,
ON ANTANUT TÄMÄN DIREKTIIVIN:
1 artikla
Tämä direktiivi koskee muita nostolaitteita kuin:
- nostolaitteita, jotka eivät ole uusia,
- nostolaitteita, joita käytetään aluksilla, rautateillä, köysiradoilla ja kaapelinostureissa.
Tässä direktiivissä nostolaitteilla tarkoitetaan nostolaitteisiin ja mekaanisiin käsittelylaitteisiin käytettäviä vaijereita, pyöröteräsketjuja ja koukkuja.
2 artikla
1. Jäsenvaltio ei saa varmentamiseen tai merkitsemiseen liittyvistä syistä kieltää tai rajoittaa 1 artiklassa tarkoitettujen nostolaitteiden markkinoille saattamista, jos ne on varustettu liitteen määräysten mukaisella todistuksella ja merkinnöillä.
2. Jos jäsenvaltio kuitenkin toteaa, että nostolaitteen ominaisuudet, erityisesti vähimmäisominaisuudet, eivät vastaa todistuksessa lueteltuja ominaisuuksia, se voi väliaikaisesti lakata saattamasta tätä nostolaitetta markkinoille. Sen on viipymättä ilmoitettava siitä muille jäsenvaltioille ja komissiolle, sekä perusteltava päätöksensä.
Jos kyseinen jäsenvaltio kiistää edellä tarkoitettujen toimenpiteiden perusteet, jäsenvaltioiden, joita asia koskee, on pyrittävä ratkaisemaan erimielisyys.
Asiasta on annettava tiedot komissiolle. Sen on tarpeen mukaan ryhdyttävä aiheellisiin neuvotteluihin ratkaisuun pääsemiseksi.
3 artikla
Jäsenvaltiot voivat vaatia, että niiden alueella kuluttajalle tehtävän tarjouksen ja myynnin aikana tässä direktiivissä tarkoitettu varmentaminen ja merkitseminen on ilmoitettava kansainvälisesti sovituin tunnuksin tai jäsenvaltioiden kansallisilla kielillä.
4 artikla
1. Perustetaan komitea, jäljempänä "komitea", jonka tehtävänä on nostolaitteiden ja -välineiden alan yhteisön sisäisen kaupan teknisten esteiden poistamiseksi annettujen direktiivien tekniikan kehitykseen mukauttaminen. Siinä ovat jäsenvaltioiden edustajat ja sen puheenjohtajana on komission edustaja.
2. Komitea vahvistaa oman työjärjestyksensä.
3. Tarvittavat muutokset liitteen säännösten mukauttamiseksi tekniikan kehitykseen annetaan 5 artiklassa säädettyä menettelyä noudattaen.
5 artikla
1. Jos tässä artiklassa säädettyä menettelyä on noudatettava, asiat esittää komitealle sen puheenjohtaja joko omasta aloitteestaan tai jonkin jäsenvaltion edustajan pyynnöstä.
2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan sellaisella 41 äänen enemmistöllä, joka saadaan kun jäsenvaltioiden äänet painotetaan perustamissopimuksen 148 artiklan 2 kohdassa säädetyllä tavalla. Puheenjohtaja ei osallistu äänestykseen.
3. a) Komissio päättää suunnitelluista toimenpiteistä, jos ne ovat komitean lausunnon mukaiset.
b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
c) Jos neuvosto ei ole päättänyt toimenpiteistä kolmen kuukauden kuluessa siitä, kun asia tuli neuvostossa vireille, komissio tekee päätöksen ehdotetuista toimenpiteistä.
6 artikla
1. Jäsenvaltioiden on saatettava tämän direktiivin noudattamisen edellyttämät säännökset voimaan 18 kuukauden kuluessa tämän direktiivin tiedoksi antamisesta, ja niiden on ilmoitettava tästä komissiolle viipymättä.
2. Jäsenvaltioiden on huolehdittava, että tässä direktiivissä tarkoitetuista kysymyksistä annetut keskeiset kansalliset säännökset toimitetaan kirjallisina komissiolle.
7 artikla
Tämä direktiivi on osoitettu kaikille jäsenvaltioille.
Tehty Brysselissä 19 päivänä marraskuuta 1973.

Labels: 3
7
1
15